b'\n_START_ARTICLE_\nDijapozitiv\n_START_PARAGRAPH_\nDijapozitiv je prozirna, pozitivna fotografska snimka na staklu ili filmu, prikladna za projiciranje s pomo\xc4\x87u projektora. Dijapozitiv se izra\xc4\x91uje u crno-bijeloj tehnici ili u bojama. Slu\xc5\xbei i u tiskarstvu kao kopirni predlo\xc5\xbeak u pozitivskim kopirnim postupcima. Rasterski dijapozitiv sadr\xc5\xbei tonske vrijednosti ra\xc5\xa1\xc4\x8dlanjene na pojedina\xc4\x8dne elemente \xe2\x80\x93 rasterske to\xc4\x8dkice, a slu\xc5\xbei kao kopirni predlo\xc5\xbeak u fotolitografiji. Rasterski se pozitiv mo\xc5\xbee dobiti izravno, dodirnim (kontaktnim) kopiranjem rasterskoga negativa, ili neizravno, projiciranjem vi\xc5\xa1etonskoga negativa kroz raster (geometrijski pravilan uzorak linija ili to\xc4\x8daka).\n_START_SECTION_\nNa\xc4\x8din rada dijaprojektora\n_START_PARAGRAPH_\nDijaprojektor je projekcioni aparat pomo\xc4\x87u kojega se na ekran (zaslon) projicira prozirna slika sa dijafilma ili dijapozitiva. Sastoji se od jakog izvora svjetlosti, koji mo\xc5\xbee biti elektri\xc4\x8dna \xc5\xbearulja ili elektri\xc4\x8dni luk, kondenzora i objektiva. Kondenzor je sistem od dviju plankonveksnih le\xc4\x87a koje su svojom izbo\xc4\x8denom stranom okrenute jedna prema drugoj. Zada\xc4\x87a je kondenzora da paralelne zrake usmjeri na dijapozitiv ili na film koji se nalazi pred kondenzorom. Kod ve\xc4\x87ih projektora izme\xc4\x91u opti\xc4\x8dkih le\xc4\x87a se nalazi staklena posuda s vodom, takozvana vodena komora, koja upija toplinske zrake. Film ili dijapozitiv je izvan \xc5\xbeari\xc5\xa1ne daljine objektiva tako da se na zastoru dobije pove\xc4\x87ana slika. Da slika ne bi bila na zastoru obrnuta, okrene se dijapozitiv naopako. _NEWLINE_Dijaprojektor slu\xc5\xbei za projekciju dijapozitiva, to jest fotografija izra\xc4\x91enih na prozirnoj (transparentnoj) podlozi. Izvor svjetlosti je obi\xc4\x8dno elektri\xc4\x8dna \xc5\xbearulja; svjetlost prolazi kroz kondenzor, pa paralelne zrake dolaze do dijapozitiva. Prolaskom svjetlosti kroz dijapozitiv, a potom i kroz objektiv dijaprojektora, ocrtava se slika na projekcijskoj povr\xc5\xa1ini. Ulaganje i zamjena dijapozitiva mo\xc5\xbee se provoditi ru\xc4\x8dno, ili automatski iz spremnika (magazina). Za projekciju se obi\xc4\x8dno koriste dijapozitivi umetnuti u posebne okvire koji olak\xc5\xa1avaju ulaganje, a mogu biti sa staklom ili bez stakla. Kako ne bi do\xc5\xa1lo do o\xc5\xa1te\xc4\x87enja (deformacije) dijapozitiva zbog povi\xc5\xa1ene temperature, projektor se oprema ventilatorom i toplinskim filtrom. Dijaprojektorom se slika mo\xc5\xbee projicirati na bilo kakvu podlogu, no za neiskrivljenu sliku ona mora biti bijela i ravna, a za kvalitetnu projekciju koriste se posebne podloge, takozvana projekcijska platna. Danas se za prikazivanje (reprodukciju) najvi\xc5\xa1e koriste kristalna platna s usmjerenom refleksijom, koja daju vrlo kvalitetnu sliku, ali samo iz razmjerno uskoga kuta gledanja. Kad\xc5\xa1to se koriste i posebna platna na koja se strani\xc4\x8dno obrnuta slika projicira sa stra\xc5\xbenje strane. \xc5\xa0irina platna treba biti ve\xc4\x87a od sedmine udaljenosti s koje se slika gleda, a udaljenost projektora od platna, osim o ja\xc4\x8dini izvora svjetlosti, ovisi i o \xc5\xbeari\xc5\xa1noj daljini objektiva.'